เรื่องร้องเรียน: ฝ่ายโยธา เขตธนบุรี ตึกแถว 265 ถนนเทศบาลสาย 2 แขวงวัดกัลยาณ์ เขตธนบุรี กทม. 10600  อ้างถึงหนังสือฯ ลงวันที่ 7 ธ.ค. 65 โดยสำนักงานเขตธนบุรี (ตามแนบ) โดยเจ้าหน้าที่เขตธนบุรี ได้เคยแจ้งว่า รอให้ครบระยะเวลา 30 วันก่อน จึงจะดำเนินการตามกฎหมายเรื่องการกระทำความผิดตามที่แจ้งในหนังสือฯฉบับดังกล่าว ขณะนี้พ้นระยะเวลา 30 วันแล้ว ดิฉันในฐานะประชาชนผู้ได้รับความเดือดร้อนมาร่วม 4 เดือน และได้ร้องเรียนขอความเป็นธรรมจากเขตธนบุรีผ่านช่องทางนี้ จากการไปพบเจ้าหน้าที่สำนักงานเขตธนบุรี และการไปพบเจ้าหน้าที่ที่ศาลาว่าการกรุงเทพมหานครตลอดมานั้น วันนี้ทางเจ้าของตึกแถว 265 และผู้รับเหมายังคงทำการต่อเติมตึกแถว 265 อย่างไม่เกรงกลัวต่อกฎหมาย และขาดสำนึกความรับผิดชอบและความเอื้ออาทรต่อความเดือดร้อนรำคาญของเพื่อนบ้าน โดยเฉพาะคุณพ่อของดิฉันอายุ 94 ปีซึ่งต้องทนต่อฝุ่นและเสียงมาเป็นเวลาร่วม 4 เดือน โดยขณะนี้คุณพ่อมีอาการป่วยมาก ไม่อาจนอนหลับพักผ่อนและพักฟื้นร่างกายและจิตใจได้ในช่วงมีการต่อเติมที่เสียงดัง ซึ่งเจ้สของตึกแถว 265 และผู้รับเหมาไม่มีน้ำใจ ไม่มีความเห็นอกเห็นใจ มีแต่ความเห็นแก่ตัวและใจดำอำมหิตที่สุด จึงขอให้เขตธนบุรีดำเนินการตามกฎหมายเพื่อยุติการต่อเติมที่ผิดกฎหมายดังกล่าวทันที ขอขอบพระคุณในความใส่ใจดูแลความทุกข์ของประชาชนค่ะ
การดำเนินการของเจ้าหน้าที่: ฝ่ายโยธา เขตธนบุรี ได้ตรวจสอบอาคารเลขที่ 265 ตามข้อร้องเรียนซึ่งผู้ร้องได้แจ้งว่าทางเจ้าของอาคารผู้ถูกร้องยังมีการกระทำส่งเสียงดังและก่อให้เกิดฝุ่นละอองจากการปรับปรุงซ่อมแซมอาคารดังกล่าว ประกอบกับคำสั่งทางปกครองครบกำหนดระยะเวลา ซึ่งได้ประสานงานด้วยวาจา แจ้งเจ้าของอาคารผู้ถูกร้องให้ระงับการกระทำดังกล่าวทั้งนี้อยู่ระหว่างการดำเนินการออก ￼ ออกคำสั่งเพื่อบังคับการตามกฏหมายว่าด้วยการควบคุมอาคารต่อไป
ความเห็นของผู้แจ้ง: ขอขอบคุณเขตธนบุรีที่แจ้งความคืบหน้าให้ทราบค่ะ อย่างไรก็ตาม ควรแจ้งกรอบเวลาการดำเนินการว่าจะใช้เวลากี่วัน เพราะตลอดระยะเวลาที่ผ่านมาจนถึงวันนึ้ ทางเจ้าของตึกแถว 265 และผู้รับเหมายังคงให้ช่างมาทำงานทุกวัน แสดงถึงความจงใจฝ่าฝืนคำสั่งของทางราชการโดยไม่ยำเกรงต่อกฎหมายบ้านเมือง และท้าทายต่อการดำเนินการขอเขตธนบุรี อันเป็นการกระทำที่เป็นเยี่ยงอย่างที่ไม่ดีต่อสังคม
พื้นที่: แขวงวัดกัลยาณ์ เขตธนบุรี กรุงเทพมหานคร